Franski píanóleikarinn Laurent Cabasso heldur hádegistónleika í Hljóðbergi Hannesarholts sunnudaginn 26. apríl kl. 12.15 . Cabasso nam píanóleik við Conservatoire National Supérieur de Musique et de Danse ( CNSMD ) í París , þar sem hann hlaut 18 ára fyrstu verðlaun fyrir bæði einleik og kammertónlist . Að afloknu námi þar og framhaldsnámi vann hann sigur í fjölmörgum alþjóðlegum keppnum og hóf feril bæði sem einleikari og í kammertónlist . Hann hefur haldið fjölda tónleika um alla Evrópu , í Bandaríkjunum og Asíu , jafnt einleikstónleika og leikið með virtum hljómsveitum . Hann hefur jafnframt verið eftirsóttur til þátttöku í kammertónleikum . Síðustu árin hefur hann gegnt prófessorsstöðu við tónlistarháskólann í Lyon , en þar áður í Strassbourg . Hann heldur enn reglulega masterclass-námskeið , jafnt í Frakklandi sem annars staðar . Hljóðritanir Cabasso þykja gefa skýra mynd af nálgun hans í tónlist en þar er einkum eftirtektarverð túlkun hans á Schumann , Prokofiev og Beethoven , en hljómdiskur hans með verkum þess síðastnefnda var valinn einn af hljómdiskum síðasta árs hjá dagblaðinu Le Monde . Nýjasti hljómdiskur Cabasso , þar sem hann flytur Diabelli-tilbrigði Beethovens og Wanderer fantasíu Schuberts , hefur enn fremur hlotið mikið lof gagnrýnenda .